BA ดิ่งต่ำสุดเป็นประวัติการณ์ สวนทางข่าวดีสร้างสนามบินใหม่
BA รูด 2.58% ทำนิวโลว์ตั้งแต่เข้าตลาดฯ สวนทางข่าวดีสร้างสนามบินใหม่ โดยราคาปิดตลาดภาคเช้า อยู่ที่ 18.90 บาท ลบ 0.50 บาท หรือ 2.58% สูงสุดที่ 19.40 บาท ต่ำสุดที่ 18.80 บาท มูลค่าซื้อขายที่ 237.72 ล้านบาท โบรกฯ แนะ “ถือ” คาดปี 60-61 กำไรไม่สดใส จากภาวะการแข่งขันที่รุนแรง
29 พ.ค. 2560

ผู้สื่อข่าวรายงานว่า ราคาหุ้นบริษัท การบินกรุงเทพ จำกัด (มหาชน) หรือ BA ปิดตลาดภาคเช้า ราคาอยู่ที่ 18.90 บาท ลบ 0.50 บาท หรือ 2.58% สูงสุดที่ 19.40 บาท ต่ำสุดที่ 18.80 บาท มูลค่าซื้อขายที่ 237.72 ล้านบาท โดยราคาหุ้นดังกล่าว ถือเป็นการปรับตัวลดลงต่ำสุดนับตั้งแต่เข้ามาทำการซื้อขายในตลาดหลักทรัพย์ เมื่อวันที่ 3 พฤศจิกายน 2557

นายอนวัช ลีละวัฒน์วัฒนา รองผู้อำนวยการใหญ่ฝ่ายการเงิน BA เปิดเผยว่า แนวโน้มรายได้ค่าตั๋วโดยสารในช่วงที่เหลือของปีนี้มีแนวโน้มลดลง เนื่องจากจำนวนนักท่องเที่ยวยุโรปปรับตัวลดลง โดยขณะนี้จำนวนการจองตั๋วล่วงหน้าของนักท่องเที่ยวที่ใช้บริการสายการบินบางกอกแอร์เวยส์ปรับลดลงมาอยู่ที่ 940,000 รายในเดือนพ.ค.นี้ จากเดิมที่มีจำนวนการจองตั๋วล่วงหน้าอยู่ที่ราว 1 ล้านราย
อีกทั้งบริษัทยังต้องมีการปรับลดราคาขายตั๋วโดยสาร ให้สอดคล้องกับสถานการณ์การแข่งขันสูงในอุตสาหกรรมสายการบินที่มีการสู่กับที่ราคาตั๋วโดยสาร เป็นปัจจัยกดดันต่อรายได้ ซึ่งหากบริษัทไม่ปรับลดราคาขายตั๋วโดยสารลดลงเพื่อแข่งกับสายการบินอื่นในภาวะที่ราคาน้ำมันเพิ่มขึ้นก็มีโอกาสที่จะสูญเสียลูกค้าได้
ทั้งนี้ ราคาน้ำมันมีทิศทางที่ปรับตัวสูงขึ้น ขณะที่อัตราค่าตั๋วโดยสารปรับลดลง ทำให้อัตราส่วนต่างค่าตั๋วโดยสารต่อที่นั่งลดลงมาอยู่ที่ 3.74 บาท/ที่นั่ง จากเดิมที่ 4.42 บาท/ที่นั่ง และส่งผลต่อส่วนต่างรายได้ค่าโดยสารต่อกิโลเมตรที่ปรับตัวลดลงมาอยู่ที่ 0.33 บาท/กิโลเมตร จากเดิมที่ 1.13 บาท/กิโลเมตร
อย่างไรก็ตาม บริษัทยังคงพยายามควบคุมต้นทุนให้มีประสิทธิภาพ เพื่อรักษาผลการดำเนินงานให้เป็นไปตามเป้าหมาย โดยเฉพาะต้นทุนราคาน้ำมัน โดยบริษัทได้ทำสัญญาประกันความเสี่ยงราคาน้ำมัน (Hedging) ที่ 60% ของปริมาณการใช้น้ำมัน ไปจนถึงสิ้นปี 60 ซึ่งช่วยจำกัดความเสี่ยงของราคาน้ำมันที่มีแนวโน้มปรับตัวสูงขึ้น โดยคาดปีนี้ราคาน้ำมันดิบดูไบเฉลี่ย 55-60 เหรียญ/บาร์เรล และขณะนี้ขยับขึ้นมา แล้วโดยน้ำมันถือเป็นต้นทุนสำคัญของธุรกิจที่มีสัดส่วน 30%ของต้นทุนรวม อีกทั้งบริษัทยังคงมั่นใจรายได้ในปีนี้จะเติบโตตามเป้าหมายที่โต 10-12%
ขณะเดียวกัน บริษัทอยู่ระหว่างการยื่นขอสำนักงานการบินพลเรือนแห่งประเทศไทย (กพท.) และยื่นขอทำประชาพิจารณ์เพื่อขอเพิ่มจำนวนไฟล์ทเที่ยวบินที่เข้ามาใช้บริการสนามบินสมุยเป็น 70 เที่ยวบิน/วัน จากเดิม 40 เที่ยวบิน/วัน เนื่องจากปัจจุบันสนามบินสมุยมีสายการบินเข้ามาใช้บริการเป็นจำนวนมาก โดยเฉพาะในปีก่อนที่มีเที่ยวบินสูงถึง 42 เที่ยวบิน/วัน ทำให้บริษัทต้องมีการขอเพิ่มเที่ยวบิน
อีกทั้ง ในไตรมาส 4/60 บริษัทเตรียมงบลงทุน 1.2 พันล้านบาท เพื่อปรับปรุงสนามบินสมุย โดยแหล่งเงินมาจากการขายหุ้น IPO ซึ่งงบลงทุนรวมในปีนี้ของบริษัทตั้งไว้ที่ 2 พันล้านบาท ใกล้เคียงปีก่อนใช้ในการซื้อเครื่องบิน ปรับปรุงสนามบิน และจัดหาอะไหล่เครื่องบิน ทั้งนี้บริษัทยังมีแผนลงทุนสร้างท่าอากาศยานเพิ่มอีก 2 แห่ง แบ่งเป็นในประเทศ 1 แห่งและประเทศเพื่อนบ้านอีก 1 แห่ง ซึ่งยังอยู่ในระหว่างพิจารณาของรัฐบาล
ด้านบล.เออีซี แนะนำ “ถือ” BA ราคาเป้าหมาย 20.20 บาท/หุ้น โดยฝ่ายวิจัยมองว่าแม้ BA จะมีแผนเชิงรุกทั้งการเพิ่มความถี่ในเส้นทางการบินเดิม การเพิ่มเส้นทางการบินใหม่ การเพิ่มพันธมิตร การขยายฝูงบิน และการขยายสนามบิน แต่คาดแผนเชิงรุกดังกล่าวจะไม่สามารถเอาชนะผลกระทบของสงครามราคา ทั้งจากสายการบินคู่แข่งแบบ Long Haul และ Low Cost ซึ่งกดดันให้ BA ต้องลดราคาตามเพื่อรักษาปริมาณผู้โดยสาร
ดังนั้นฝ่ายวิจัยจึงคงประมาณการเดิม โดยคาดปี 2560 และ ปี 2561 BA มีกำไรสุทธิ 1,087 ล้านบาท และ 1,116 ล้านบาท หรือคิดเป็นอัตราหดตัวของกำไรในช่วง 2 ปีนี้ (ปี 2560-2561) เฉลี่ยปีละ 20.6%